卜居謝晏公
作者：劉敞
朝代：宋

paragraphs: 燕雀赴廣廈，雞鶩就卑棲。
我生共有託，生理與汝齊。
憂患歷險艱，轉徙疲東西。
常慕蠻與觸，所居能自賫。
哀吟蹈楚郊，主人欲招攜。
卜築煩里旅，婦姑免勃谿。
此邦非故鄉，習俗素所迷。
頗以羈見忌，得安糝與藜。
下見賢相仁，恤隱逾天倪。
陰德少陽報，眉壽至介圭。
已當受一廛，終身活灌畦。